Konsultaatiokäytänteet Turun kaupungin perusopetuksessa 19.10.2015 alkaen

Konsultaatiopalvelua voivat tarjota opettajat, joilla on pedagogista erityisosaamista. Tämä voi liittyä esim. ehkäisevään toimintaan, tehostetun ja erityisen tuen oppilaiden ohjaamiseen ja opettamiseen, kolmiportaisen tuen mukaisiin joustaviin opetusjärjestelyihin, yhteisopettajuuteen, opetuksen eriyttämiseen tai strukturoimiseen, maahanmuuttajaopetuksen opetusjärjestelyihin tai muuhun pedagogiseen osaamisalueeseen.

Konsultointipalkkio maksetaan laskutuksen perusteella.

Konsultaatio voi sisältää

* ennalta sovittua asiantuntijakonsultaatiota työntekijäryhmille tai yksittäisille työntekijöille
* ennalta sovittua oppilaskohtaista konsultaatiota esim. yksilöllisistä oppimistavoista
* ennalta sovittua konsultaatiota koko opetusryhmää hyödyttävistä toimintatavoista
* muuta ennalta sovittua neuvontaa ja ohjausta omalta erityisosaamisen alueelta

Satunnaiset puhelinkyselyt ja keskustelut ovat normaalia opettajan työhön kuuluvaa yhteistyötä eivätkä kuulu konsultaatiotunteihin. Tämän päätöksen mukaista konsultaatiota ei ole omassa koulussa tapahtuva kollegoiden opastus, neuvonta tai saman koulun opettajien välinen keskinäinen yhteistyö. Tällainen toiminta luokitellaan normaaliksi vertaistueksi.

Konsultointiin liittyy seuraava ohjeistus:

***Konsultaatio Turun kaupungin sivistystoimialan kouluille:***

* Konsultaatio pohjautuu voimassa olevaan valtakunnalliseen ja paikalliseen opetussuunnitelmaan ennakoiden (ennen 1.8.2016) tai soveltaen vuoden 2016 opetussuunnitelman mukaisia periaatteita ja käytäntöjä.
* Konsultaation toteutumista seurataan keskitetysti lukukausittain koontilistan avulla.
* Konsultaatio tapahtuu oppituntien ulkopuolisella ajalla. Tämä aika katsotaan työajaksi. Jos konsultointi osuu opettajan omien oppituntien kanssa päällekkäin, opettaja anoo palkatonta virkavapautta varsinaisista oppitunneistaan.
* Konsultoiva opettaja kirjaa tehdyt konsultaatiotunnit laskutuslomakkeeseen, joka lähetetään rehtorin allekirjoittamana kasvatus- ja opetusvirastoon Anne-Maarit Vehosmaalle. Kopio jää koululle.
* Konsultaatiotunnin korvaus on 42 €/ 60min, sisältää suunnittelun.
* Tunnit laskutetaan kuukausittain.
* Matkakulut korvataan virkaehtosopimuksen mukaan.

***Konsultaatio muille kuin Turun kaupungin sivistystoimialan kouluille:***

* Konsultaatiotuntien laskutuslomakkeesta lähetetään kopio Tuula Lehtoselle kasvatus- ja opetusvirastoon. Lomakkeeseen on merkittävä myös matkakulut. Tuula Lehtonen laskuttaa ko. kuntaa konsultaatiosta ja matkoista. Muutoin menetellään kuten konsultoitaessa Turun kaupungin sivistystoimialan kouluissa.
* Muilta kunnilta laskutetaan konsultaatiosta 48 €/ 60 min. Hintaan sisältyvät opettajalle maksettava korvaus, työnantaja- ja hallinnolliset kulut.
* Opettajalle maksetaan 42 €/60 min ja matkat.
* Konsultoiva opettaja voi laskea konsultaatiotunteihin myös todellisen matka-ajan silloin, kun konsultaatio suuntautuu muihin kuntiin. (Enintään 2h)

Liite 1 Konsultaatiotuntien laskutuslomake

Perusopetuksen tulosaluejohtaja Tommi Tuominen:

Päätös Päätän, että lukuvuonna 2015 - 2016 ja siitä lähtien toistaiseksi koulujen antama konsultaatio tapahtuu yllä olevien periaatteiden mukaisesti.

Tommi Tuominen

Perusopetuksen palvelualuejohtaja